ડોક્ટરની લાઇફ કેવી હોય છે? સામાન્ય છાપ એવી છે કે એ તો ડોક્ટર છે, એને શું વાંધો હોય? એકવાર ડોક્ટર બની ગયા એટલે લાઇફ સેટ, પછી આખી જિંદગી જલસા. ડોક્ટર્સ કેટલા તનાવમાં જીવતા હોય છે એની કોઇને કલ્પના હોતી નથી. ઇન્ડિયન મેડિકલ એસોસિયેશનનો અભ્યાસ એવું કહે છે કે આપણા દેશના પચાસ ટકાથી વધુ ડોક્ટર્સ હાઇપરટેન્શનનો શિકાર બનેલા છે. ડોક્ટર્સને એવી સલાહ પણ આપવામાં આવે છે કે તમારી હેલ્થ પ્રત્યે સજાગ રહો. લોકોની તબિયતનું ધ્યાન રાખતા તબીબો પોતાના સ્વાસ્થ્ય પ્રત્યે બેદરકાર હોય છે. આખા ગામને સલાહ આપતા હોય છે કે તમારી લાઇફ સ્ટાઇલ સુધારો, નિયમિત કસરત કરો, યોગ્ય ડાયટ જ લો. કોઇ પેશન્ટ ક્યારેય ડોક્ટરને એવું પૂછતા નથી કે ડોક્ટર સાહેબ, તમે મને જે કહ્યું એમાંથી તમે કેટલું કરો છો?